钦定古今图书集成/明伦汇编/氏族典/第290卷 > 唐震
## 钦定古今图书集成/明伦汇编/氏族典/第290卷 > 唐震

按《宋史唐震传》：“震字景实，会稽人。少居乡，介，然不苟
交，有言其过者辄喜。既登第为小官，所至以公廉称。
杨栋、叶梦鼎居政府，交荐其贤。咸淳中，由大理司直
通判临安府。六年，擢知信州，复擢浙西提刑，侍御史
陈坚劾去之。咸淳十年，起震知饶州。时兴国、南康、江
州诸郡皆已归附，大兵略饶，饶兵止千八百人，震发”
州民城守。明年二月，兵大至，都大提举邓益遁去。震
尽出府中金钱，募能出战者赏之。众惧不能战，北兵
登陴，众遂溃。兵入，执震，不屈，遂死之，兄椿与家人俱
死。张世杰复饶州，判官邬宗节求震尸，葬之，谥“忠介”，
官其二子震客冯骥、何新之。骥后守独松关，新之守
闽之新垒，皆战死。